
اسم الراوي: ام هشام السويركي.

المهنة: ربة بيت.

ايش اكلتي اليوم وامبارح وأولو فطور وغدا وعشا.؟
يوم الخميس ما افطرناش، احنا بنهتمش بوجبة الفطور كتير، يعني الغدا والعشا اكتر حاجة، الصبح بيكونوا كل ولادي في المدرسة، وانا باكون لوحدي وفش غيري علشان هيك بنهتمش كتير بالفطور إلا يوم الخميس لما ييجو بناتي المتجوزات عندي، بس برضو بيكونش اهتمام زايد، حاجات عادية جبنة شاي و صحن فول، هادا الفطور اما الغدا كان مقلوبة اه، الفطور كان زي العشا برضو جبنة وشاي، تاني يوم الجمعة برضو ما افطرناش، بنشرب حليب، نسكافيه، من هادي الحاجات وقرشلة وبيتيفور وكيك، غالبا احنا بنفطرش لكن علشان العلاج تبعي مرات بفطر سندوشين جبنة ع الماشي، او زعتر اما الغدا بنهتم فيه كتير ولازم قبل ما ننام نكون عارفين الغدا بكرة، والعشا بيكون عنا اهتمام فيه اكتر لما تكون وجبة الغدا مش ولابد، بنروح بنجيب أكل جاهز، بنروح ع مطعم، شاورما او حتى فول وفلافل، و يوم الجمعة كان الغدا فتة، والعشا بيض مسلوق وبطاطا مسلوقة مع زيت زيتون.

طيب احكيلنا اول اشي عن طفولتك، كيف كان الاكل وكيف كنتو تتشاركوه، كان الاكل تبع اليومين هدول؟

لا ما كانش الاكل تبع هاليومين كله، وكنا نهتم بوجبة الفطور اكتر، هالايام الدنيا سريعة والناس مش فاضية الطالب بدو يروح ع جامعته والمرأة صارت عاملة، يعني كان الخير زمان اكتر وكانت علاقتنا بجيراننا كتير كويسة لدرجة انو نتبادل صحون الطبيخ والاكل مع بعض، يعني مثلا الفول زمان كانوا يعملوه زمان بطنجرة كبيرة ويضلوا طول اليوم ياكلوا منه، وكانوا دار عمي ساكنين جنبنا كانت امي تبعتلهم صحن وصحن لدار جيراننا كانوا من دار عودة وجيراننا كمان من دار البحطيطي وهما كانوا يبعتولنا نفس الاشي أي حاجة بيطبخوها، كنا نتشارك اشياء بسيطة كتير ملهاش قيمة هاليومين ايش هوا صحن الفول؟ فما بالك لما كنا نعمل كُرش نبقى كل الجيران متجمعين فوق السطح والكل ينضف ويطبخ وبالاخر كل واحد ياخد حصته، عمرهاش امي عملت هادي الحاجات لحالها إلا يكونوا دار عمي وجيراننا معانا، كانوا الجيران أعز من الاخوة والخوات.

كان الاكل في رمضان تلاقي السفرة مليانة، أي حاجة الجيران بيطبخوها يبعتولنا منها، وكان شغلة ضرورية انو يكون صحن الفول أو صحن الحمص ع الطاولة، ماكانوش يعرفوا الجاهز زي هاليومين وكان أطيب وأزكى، حتى زيت الزتون زمان كانت نكهته غير شكل لحتى الان ما بدوق زيه، ولا بشم زي ريحته لما ينحط ع صحن الفول، كان مثلا جيراننا يطبخوا حمص يبعتولنا واحنا نبعت صحن فول بداله، كان الاشي كتير والكل بخير وماكانش فيه بخل وكان الكل يحب ياكل وما يتدلل، مش زي هاليومين بتطبخي كيلو اللحمة بيقعد 3 ايام وبالاخر بينكب، كننا نعمل رطل ورطلين ملوخية والكل ياكل، وكانت الانفار كتيرة والدار مليانة والكل يجبر الاكل، وماكانوش يعرفوا البيتزا والهمبورجر والاكلات السريعة هادي، ابويا مات الله يرحمه قبل ما يشوف البيتزا، انا بتزكر دار جيراننا ابو عودة كانوا يجيبوا الفول والحمص بشوالات زي شوالات الطحين، من كتر ما كانت هادي الاكلة مرغوبة، وماكانش في بديل عنها يعني نادر كان لما الواحد يجيبلو جبنة بيضة، او المرتديلا او الجبنة الصفرا، كانوا بيعتمدوا ع الفول والحمص والفلافل وفتة الحمص، بذكر انو جيراننا كانوا بالشوالات يخزنوهم ودايما يخمروا ويبعتولنا، مثلا اكلة الفلافل بنضل طول النهار نقلي وناكل فلافل، يعني اليوم اكلنا فلافل وخلص، مش الفطور فلافل والغدا كباب، الكباب والله ما كنا نعرفه، كنا غلابة ، في السنة مرة لما كنا ناكله، ولحتى الان في ناس غلابة بياكلهوش إلا مرة مرتين في السنة، وتطور الاكل ودخل الاكل الجديد هادا.
كيف كان اكل العرس زمان، مثلا السماقية ايش بتتذكري عنها؟

كان الكل يفزغ الاهل والجيران، تلاقي حويطية هناك قاعدين بيقشروا بصل، و اشي بيقشر سلق واشي بيسلق اللحمة، بتذكر بعرس اخواتي، كانوا ينخلوا كيسين طحين ويعملوا خبز علشان يعشوا الرجال والنسوان بعد الفرح، مافش انو صالة، كان العرس فوق السطح وازا شتيت الدنيا يقعدوهم بالصالون، لازم النسوان يتعشوا السماقية، وكانوا الرجال يتغدوا يوم العرس لحمة ورز ما كانش في دجاج ورز، الدجاج دخل جديد ع ثقافة اهل غزة، زمان كان الواحد يورجي قيمته وهيبته ويورجي انو مجوز ولاده كان لازم يعمل ع لحمة وما كانش في عادة انو أهل العريس ويودي لأهل العروسة، كانوا يعزموا اهل العروسة وييجوا يتغدوا عندهم، ما كانش يروح اكل لأهل العروسة زي هاليومين.

وكانوا ينصبوا هالشوادر في الحارة ويضووا هالكهارب ويقعدوا، كانت حياة ألفة مش مجرد انو أكل، مثلا لما حدا يكون عنده عرس كل الحارة تاكل من الرز، لكن هالايام مثلا لو صار عند جيراننا عرس مفش انو يبعتولي، اما زمان الكل كان ياكل وينبعتلو، مع انو زمان ما كانش الوضع الاقتصادي كويس هالايام المصاري اكتر، بس زمان كان كرما، كانوا بيحبوا بعض ويشتغلوا مع بعض، نضل طول النهار نرق ونعجن ونخبز، وفش اني ازعق ع جارتي تيجي تعمل معايا، لا هيا تيجي لحالها، لدرجة انو امي ايام زمان كانت يوم الاعراس تجيب فطور للجارات والقرايب اللي اجوا فزعوا، تعمل مناقيش زعتر مناقيش بيض او تجيب فول فلافل، هالموجود يعني، ويقعدوا ويفطروا علشان تعبهم، حتى زمان ايام العزيات يكونوا اهل الميت بيعيطوا وزعلانين ومش فاضيين يطبخوا ولا جاي ع بالهم ياكلوا، تلاقي الجارة جايبة هالصينية المليانة اكل اصناف من اللي تعجبك، كبدة سالقين بيض، وهادا كانت حاجات نادر الناس يعملوها، يعني على سبيل المثال لما ابويا مات ع التلت ايام مكناش نطبخ ولا نعمل اشي كان الاكل يجينا جاهز لحدنا، واحد من الجيران ياخد الغدا، ممكن كان يدبحلو خروفين ولا يجيب لحمة ويطبخوا رز عن روح جاره او قريبه، والعشا كانوا الجارات يتفقوا ايش يجيبوا ويوزعوا الاكل ع بعض، حتى بالعزا والزعل الجيران ما كانوش ينسوا بعض.

في اكلات انقرضت وفي اكلات لسا موجودة وبنحبها وعاشت، واكلات ظهرت جديد وانتشرت، زمان الاكلات اللي انقرضت كان اعتماد الناس كله عليها زي البامية وعدس، كانوا ينشفوا البامية مخصوص الها، الرِجلة ( البقلة) الحماصيص، الكِشك، طبخات زمان حتى انو في شباب وبنات لما نذكرها قدامهم بيعرفوهاش، وفي اكلات حافظت ع حالها ولسا مطلوبة ومرغوبة، زي الملوخية والبامية والسماقية سواء بالافراح او بالعزا، رز القدرة والمفتول والفتة، كانوا اكتر اشي ينعملوا بالعزايم، ومش القدرة اللي بتنعمل في البيت لا القدرة اللي كانت تيجي جاهزة بالفخارة، هيا هادي وفي اكلات طلعت جديد ما كنا نعرفها زمان زي الهمبورجر والبيتزا والمعجنات، كانوا يعرفوا المعجنات نوع واحد ويعملوه بالخبز الفطير يعملوا خبز وسبانخ ولحمة وعجين، والشوي اللي ع الفحم كانوا زمان ما يعرفوهوش.

احكيلي هلوقت لما تدبحوا عقيقة كيف كانت العقيقة؟

والله مش الكل كان يهتم لأنو الدين انتشر هالايام زمان ما كانوش يعرفوا كتير، هالايام اللي بتجيه بنت كان يدبحلها، زمان لو يجيه عشر ولاد ما كان يدبحلهم، مش علشان اشي، بس ما كانش في معرفة بأمور الدين وكمان كان فقر الحال ومن خمسة وعشرين سنة انا لما جبت ابني دبحناله علشان كان ولد، وكان لما ييجي ولد من بين بنات كتير كانوا يعملوله ويدبحوله، كانوا يدبحوا للولد لكن البنت ما كانش حد يتعرف عليها، كانوا يدبحولهم خروفين ونعمل بالدم خمسة ع شكل اصابع الايد، وناخد من الدم ونمسح جبين الصبي علشان الله يباركله وكان اما ينعمل عليه اكل، بس كان اكتر اشي منتشر الرز القدرة اللي صاروا يعملوه بالدور، ويعزموا الجيران والقرايب وكانوا يعزموا بالعدد ما كانوش يحبوا يعزموا ويسوّد وجههم وما يكفيش الاكل، وكانوا يعملوه في اسبوع الولد لا يزيد يوم ولا ينقص يوم بس برضو كانت هادي العادة قليلة ايام ما عشت انا، ما كانش الاهتمام كتير فيها هادي العقيقة، تلاقي اكتر اللي بيدبحوا هما المتدينين واللي معهم مصاري.
طيب وازا اجا حد من السفر؟

جية المسافر زمان كانت غير شكل، كنا نكنس الشوارع نضوي لمبات ونزين الشارع، تلاقي الزلما لما يجي ابنه المتعلم وبده يصير استاذ في المدرسة يكون كتير مبسوط فيه، وكل الجيران يطلعوا يستقبلوه وع طول تاني يوم، ابوه او اخوه يدبحولوه، يفرحوا بابنهم ويقولوا جاب الشهادة الكبيرة من مصر لأنهم زمان كلهم كانوا يروحوا ع مصر يتعلموا، ويعملوله اكل ويكرموه، وكانت هادي العادة لما ييجي حدا من الحج كمان، بذكر لما اجا حمايا من الحج جوزي دبحله عجل وعزم عليه كل العيلة، جوزي الله معطيه غير عن اخوته، فدبح عجل وعزم القرايب والحارة، وطبخنا في الدار، اجا العشي في الدار وطبخ وعملنا رز والكل اكل وانبسط.

وكيف كانت نظرة الناس الكم بعد هالدبح والعزومة؟

الناس شافت حاجة كبيرة وحلوة، انو ابنهم دبحلهم عجل وعزم عليه فكانت حاجة ايجابية كتير، لانو مش الكل بيكون المال بيتوفر معاه ويكون عنده النخوة كمان، في عادي ممكن يعزم اهله بالدار يجيب كباب او دجاجتين وعادي.
طيب وايش بالنسبة للأضحية؟

من حيث كل الناس يضحوا، لا كانوا الناس فقرا ونادر اللي يضحي برضو اللي كان متدين ويهتم يضحي، ما كانوش يعرفوا هالامور، وهالايام كمان صارت الحكومة تدبح وتوزع ع الناس، فتلاقي الفقير بتلاجته لحمة اكتر من اللي ضحى، بس زمان ما كانوش هيك، زمان كان المودة والخير والزيارات اكتر، لكن هالايام اللحمة اكتر، زمان كان كل اشي بنفس وبطيب خاطر، ان اجى حد من السفر ع طول ندبحلو ونكرمه، هالايام يلا يلا الواحد يروح يسلم عليه، صح زمان كانوا الناس فقرا بس كانت قلوبهم ماليها الخير.

طيب والعيد الصغير بايش كان يتميز من ناحية الطعام؟

كان بالعيد الصغير، نبدا نخزن الفسيخ من اول الشهر وكان ابويا مش بس يخزن النا، لا كان يخزن لكل الجيران، ويتقاتل مع امي علشان كانت ما بتحبش انو يحط كركم بيخلي لون الايدين اصفر، وهوا إلا يحط كركم، علشان يكون يعني زي الجاهز، لكن النسوان ما كانوش يحبوا هيك علشان بيصبح العيد وييجوا عليهم الضيوف يلاقوا لون ايديهم اصفر، كان يخزنوه من حد ما يثبت شهر رمضان ولما يثبت ينادوا بالجوامع، ولما يثبت العيد الكل يعرف الكل يروح يخبط ع التاني يهنيه ويقلله ثبت العيد فجأة تلاقي الحارة انضوت والكل بيغني انو بكرة العيد، ويصبحوا عاد يقشروا الفسيخ، والسماقية يكونوا عاملينها بليل من حد ما ثبت العيد يجيبوا هاللحمة والبصل والسماق ويسكبوها، وفي مرات كانوا يقشروا الفسيخ من الليل ويصبحوا الصبح يقلوه، عاد هادا الفسيخ والسماقية مش بس فطور، لا هادا فطور وغدا وعشا، زمان كانت في ثقافة سائدة انو الواحد مع كتر الصيام، يصحى معدته تعبانة، كنا نقول انو مدشوم من كتر ما اكل وخربط، فالفسيخ والسماقية يعادلوا هادا الاشي في عدته، وكمان علشان كانوا يلفوا ع الاهل ويشربوا عصير وياكلوا حلو، عاد كان السماقية والفسيخ هما اللي يقعدوا معدته، فالثقافة كانت هيك انو الفسيخ بيقعد المعدة وبيخليش الواحد ينتق ولا تصيبه حرقة وكان عنجد مش زي هالايام في ناس بياخدوهم ع الشفا اول يوم العيد من كتر الخربطة، وكانوا الناس زمان ع نياتهم يرزقون، خلص امورهم ماشية، زي ما كانوا ينووا يصير معهم، وكنا نبعت سماقية لبعض مع انو كلنا طابخين زي بعض، كانت الحياة حلوة حلوة الواحد بيتمنى بيرجع لهديك الايام، محلاها كانت العيشة كنا نتشارك صحن الاكل الصغير، اما بالعيد الكبير ما كانش ابويا يضحي، لكن كان يشتغل عند ناس غنيا وكان يضحيلهم عاد ما كانوش يحبوا يوسخوا دارهم وهيك، فكان ابويا يجيب الاضحية عنا ندبحها بدارنا لكن النية لدار سيسالم، كنا نفطر من الكبدة ومن اللحمة ونبكتها الكم وابويا برضو يوزعها جاهزة، وكان يطلعلنا نصيب كبير منها، ما كانش زمان ثقافة الاضحية، فكانت امي تصحى تقليلنا من الكبدة واللحمة ونفطر ومن هالكلام ويكون الطبق الاساسي للعيد الكبير هوا الفتة باللحمة ولحتى الان موجود هادا الكلام، من زمان واحنا بنعمل الفتة ع اللحمة والصنوبر، الصنوبر هالايام انقرض بطلوا الناس يحطوه صاروا يحطوا لوز وفستق ومن هالكلام، مع انو الصنوبر ازكى ع الفتة، هالايام صار غالي ع الناس، ونحط كمان صحون الدقة والفلفل وهاتك يا أكل، وجديد هالايام دخل طبيخ اللبن مع اكلة الفتة، ايام زمان امي ما كانتش تطبخوا لكن جديد صاروا كل الناس يعرفوه.
والكعك والمعمول؟

اه على ما اذكر زمان لما كان ييجي العيد الكبير بالشتا يعملوا الناس الكعك والمعمول، بيحبوه الناس بالشتا، لكن الكعك والمعمول اكتر اشي للعيد الصغير يعملوه، وايش عاد كل الجيران ييجوا ودار عمامي، كانوا كلهم ييجوا بدارنا وماكانش فيه فران، بس فرن الطينة وماكانوش يخبزو عليه، كان فيه فران كبيرة نودي عليها الكعك والمعمول نخبزه، كنا مثلا عشر نسوان، خمسة منا يعملوا وتنتين يصفوا ع الصواني وتلاتة اربعة حاملين الصينية الكبيرة ورايحين ع الفران ونعطيه اجاره والخبز برضو زي كده، كنا نشتري الطحين ونعجنه ونصفه ع الفرِش، اشي مخصوص نعمله عند النجار مخصوص للخبز، ونصف عليه الخبز ويروحوا يخبزوه، وماكانوش يعرفوا المصاري، كانوا يعطوا الفران عشرة ارغفة هادا اجاره، او مثلا يكون عنا بيض بلدي نعطيه، او يكون عنا شوية سمنة بلدية كانوا زمان يعملوها ع ايدهم، والاغلب كان ياخد خبز مرته ما كانتش تعجن تكون قاعدة جنبه بتعد الخبز، علشان تاخد حصتها لما تطلع وعلشان خبز ناس ما يتخربطش مع خبز ناس تانيين، وكانت امي توصيني انو قد ما تطلب مرة الفران نعطيها، هادا الخبز، وكنا نخبز الكعك وصواني الحلبة والبسبوسة، كنا نودي البسبوسة ع الفرن وتكون ازكى منها ما فش، زمان كانو النسوان يطبخوا من قلبهم كان الاكل يكفي الكل ويتوزع ع الكل والكل ينبسط بالاكلة، اما هلقيت توفرت البدائل الجاهزة بطلت النسوان تشد حيلها وتعمل في بيوتها.
كان في موعد معين للاكل زمان؟

كان اكتر اشي يوم الجمعة انو بعد صلاة الضهر الكل يكون موجود علشان نتغدى مع بعض، الناس زمان كانوا يشتغلوا ومافش وقت انو يتجمعوا كلهم ع طاولة وحدة، وكنا نعمللهم الاكل المخصوص كانت امي تقللنا اخوتكم شقيانين تعبانين مثلا كان يوميا كنت اعمل صحن السلطة لاخوتي، امي تخصهم بحاجة منيحة، وتعمللهم دايما الحلويات، كننا نعرف اكتر اشي طنجرة الرز والحليب ونوزعها بصحون وناكل ونكيف، وبذكر انو ابويا كان يعمل كنافة ع النار، ما كانش طالعين ساق الله وتبعون الحلو، هالايام انتشروا كتير، انا بذكر لما بدنا حلو كان ابويا يعمللنا حلو وكان بيشهي، وكانت امي تطبخ الطبيخ وتطفي عليه الضهر مثلا نغرف ونتغدي انا والنسوان في الدار، ولما ابويا يروح بعد العصر نحطله لحاله، واخوتي يروحوا نحطلهم لحالهم، كنا نقعد ع الطبلية، تكون مدورة ومن خشب والكل يكون قاعد حواليها، كان عنا تنين ايام رمضان كنا نحط التنتين علشان يكفي الاكل، نحط الشوربات والاكل والسلطات وبعد ما يخلص الاكل نجيب فاكهة او حلو، يعني هالعادات اللي لسا ضايلة.

طيب و اذا في طلعة ع البحر بالصيف؟

عاد هادي طلعة البحر كانت الحاجة الوحيدة الحلوة اللي نستناها بالصيف والمناسبة اللي الكل ينبسط فيها، وما كانتش الطلعة تقتصر علينا بس انا وامي واخوتي، لا كنا نروح مع جيراننا واختي مع سلفاتها او بنات حماتها، نروح لمة كبيرة ونجيب هالباص الكبير ونحمل حالنا ونروح، ناخد قزايز المية والشاي والفواكه والاكل، ما كانش الاكل اشي كتير منيح زي هالايام ناخد كباب ولا معجنات ولا محاشي، لالا كنا ناخد مقالي او مجدرة، كانت امي تعملها من الصبح وتلفها بحرام علشان تضل سخنة ونوصل البحر الكل يمد ايده وياكل منها ما ازكاها، ونعمل سلطة غاد، غلابة اهل زمان والله ما كنا نلاقي كوز اللبن، وساعة الصبح مثلا نخلي وحدة تعمل الفطور، نكون تلت عيلات رايحين، نعطي عيلة الفطور نخليها تقلي بتنجان بطاطا وتجيب فول ومرات كان الفسيخ ينط ولحتى الان في ناس بتحب تاكل فسيخ ع البحر، ونعمل طناجر مجدرة يعني اكلات زمان اللي هالايام بطلوا الناس يعملوها كتير.

طيب ايش في اكلات بتميز الشتا واكلات بتميز الصيف؟

في اكلات كتير ، مثلا بالصيف تلاقي مثلا الملوخية والبامية، الملوخية مرات مرتين بالاسبوع نطبخها، والمحاشي مثلا محشي الكوسا والبتنجان، ورق العنب زي كده، كانوا يعملوه طبيخ بتنجان، طبيخ كوسا، في الشتا محشي الملفوف هادا من الأزل بعرفه، الكُرش يحبوها بالشتا والكل يعملها مع بعض والمفتول، وفي اكلات كانوا يخزنوها مخصوص للشتا، زي البامية كانوا ينشفوها للبامية وعدس، يقمعوها وينشفوها يحطوها بابرة وخيط يعملوها زي احبال الغسيل ويحطوها في الشمس، وكانوا ينشفوا كمان فلفل احمر وكانوا ينشفوا البندورة ولما تنشف يحطوها في مرطبان ويرجعوا يحطوها ع اكلات، كانوا مخصوص ينشفوها للشتا.
طيب وايش في مشروبات تميز الشتا؟

اه كنا نعرف السحلب زمان ونحبه كتير، وكنا نعمل مهلبية البرتقان والحليب، ما كانش فيه ليزي كيك ولا كيكة الباونتي ولا هالاشياء، صح كانت الاشياء قليلة وبسيطة بس ما كانوش محرومين كانوا ياكلوا، كانت الصحة تساعد انهم يقوموا يعملوا الاكل هادا، كانوا زمان يتعبوا في الاكل بس يكون الاكل صحي، وكانوا بالشتا كمان يطبخوا الفاصوليا البيضا، والسبانخ، والعجة كمان، كانت امي تعمل دِست عجة نضل طول النهار نقلي عجة ونغمس مع فلفل أحمر وبندورة، لكن هالايام بطلوا يحبوها كتير، حتى انا صرت اطبخ الاكل الجديد زي ما اولادي بدهم، تعلمتوا من هالنسوان ومن قرايبي اللي بييجوا من بره، وحدة تعلمت من وحدة، صار ع النت كمان الواحد يلاقي طرق اكل كتيرة، لو كتبتي كنتاكي تلاقي مية طريقة للكنتاكي، الكل صار يعمل والدجاج متوفر مش زي زمان، غير انو انتشرت محلات الاكل الجاهز، يعني حتى لو ما عرفتش اعملو ابني رح يروح يشتريه، صار ابني يقولي الاكل هادا تبعك موضة قديمة، صار الاكل يرتبط بالموضة، صار لازم نتطور زي ما الاكل يتطور، معقول يعني كمان عشرين سنة البيتزا تروح موضتها يعني؟
طيب ايش في امثال او معتقدات؟

لما كنا نطبخ نقرا الفاتحة ع الاكل، وبالذات لما بدنا نوهب الاكلة عن روح ميت، كنا نطفي عن الاكل ونستنى شوية ونقرا الفاتحة علشان نوهبه، لأنو في معتقد اذا انوهبت وهيا نية الميت بطنه بيجعه، واذا انوهبت وهيا مستوية بتوصله، ولو انوهبت وهيا سخنة بتكوي زور الميت، شوية معتقدات، بس كانوا زمان قبل ما يمسكوا اشي يسّموا علشان البركة تحل ع الاكل بالذات لما يكون أكل فرح علشان ما يصيرش نكد وما يصيرش زعل او أي حاجة تخرب الفرح، لدرجة انو لما الجارة تروح عند جارتها وهيا بتطبخ ما كانتش تدخل تقول كيف حالكم والسلام عليكم علشان ما يتشائموش، كانت تقول : ع البركة، علشان ما تحسدش الاكل، عاد ترد عليها صاحبة البيت وتقول : حضرت، يعني انو انتي بركتنا واهلا وسهلا فيكي والبركة حضرت لما اجيتي، وكانوا زمان يتوسوسوا من حاجات يعني مثلا لو طبخوا حاجة وصار اشي عاطل ما يرجعوش يطبخوها إلا بعد سنين لما يشتاقولها، مثلا انا ع سبيل المثال لما توفى اخويا وكان شب كان اهلي طابخين بتنجان، فأنا لما اشوف طبيخ البتنجان بتوسوس من طبخه، وكمان في الملوخية بيطبخوها الناس اول رمضان او اول السنة او  لما حد يسافر علشان اللون الاخضر بيدي ع التفاؤل وانو يتزحلق شهر رمضان بسرعة، علشان هيك لما يكونوا الحجاج ع عرفة بيطبخوش ملوخية بيقولوا بلاش يتزحلقوا الحجاج، في كمان معتقد انو الناس لازم تاكل من اول التمار لما تطلع، في مثل بيقول " اول التمار، بيطول العمار" كانوا الناس يتهافتوا ع الملوخية اول ما تطلع والكل يحب ياكل منها، واللوز الاخضر اول ما يطلع وزي هيك.
كنا كمان زمان نقول لاقيني ولا تغديني يعني كمان اكرمني واضحك في وجهي واستقبلني منيح احسن عندي من الاكل كله، وفي كمان مثل بيقول" ورجي عذرك ولا تورجي بخلك" في حالة انه ييجي ضيف فجأة انو ايش ما يكون موجود عنا نحطله ونقدمه علشان ما يطلعش يحكي علينا، فكان هادا المثل دارج انو ايش ما كان موجود نحط قدام الضيف، علشان كان زمان اكرام الضيف واجب ايش ما كان موجود بالبيت نقدم ونحط.
